Konferansê Cinîyan o Mîyanneteweyî yo 2. o ke hetê Torra Cinîyî Ameyoxî Munenê ra amebi kerdene, paytextê Almanya Berlin de qedîya.
Beşdaranê konferansê cinîyan ê Berlinî vat: ''Armancê ma yew o.'' Cinîyan seba dinyayêka newîye mesajî dayî.
Aktîvîsta haştîye ya amerîkayîje  Genevieve Vaughan vat: ''Ez 50 serrî yo haştî û femînîzmî ser o xebitîyena, nuştox û aktîvîst a. Seba dinyayêka newîye atmosferêko winayên weş o. Dinyayêka cîya bi hêzkerdişê dinya, femînîzm û heskerdişê cuye bena. Ez nika verî ra hîna radîkal a çunke mîyanê nê têgêrayîşî de hêzê cinîyan hîna zaf hîs kena.''
Belûcîstanî ra Sema Belûc vat: ''Konferansî zaf tesîrê mi kerd, ez zaf çîyan musaya. Mi keyeyanê kurdan de têkilîyê neweyî nayî ro. Şoriş seba cinîyan o. Ma eşkenê her çî bivurnê û seba Kurdîstan, Belûcîstan, welatanê îşxalkerdeyan ê bînan têkoşîn bikerê. Tîya de bîyayîş mi rê rûmet o.''
Violetta Gallardoya meksîkayîje vat: ''Ez tîya de ya çunke eke ez seba heqanê xo têkoşîn nêkera nêeşkena seba cinîyan ê bînan têkoşîn bikera. Seba awankerdişê haştîye ma tîya de yê. Seba armancanê cîyayan ma eşkenê metodanê cîyayan bişuxilna. Ez zaf kêfweş a ke tîya de ya.''
Patricia Redzewskya almane vat: ''Ez eslê xo de polonyayîj a. No atmosfer bêhempa yo. Fikrê cîyayî yenê ziwnan la armancê ma yew o. Ma her cayê dinya ra ameyî tîya û hewceyê ma bi azadîye est o. Ma eşkenê hêzê xo biresnê pê.''
Anastasiaya ukraynayîje vat: ''Ez pê kêfweş a ke tîya de tecrubeyê pîlî vistê destî. Xoverdayîşêko pîl est o. Ez xebatanê cinîyan ê kurdan rê zaf girîngîye dana. Konferans de her kesî hîs û fikrê xo pare kerdî. Ma nê konferansî ra zaf îstîfade kerd.''
Vervatoxa Koordînasyonê Paştdayîşê bi Şarê Mapuche yê Madridî Melida Molina vat: ''Dewaya ma ya xoverdayîşî û yê kurdan manenê pê. Naye ra ez înan rê seba nê konferansî zaf sipas kena. Bi hêvîya ke têkoşîn de ma xo biresnê pê.''
Dadîya Şehîde Alina Sanchez Patricia Gordini vat: ''Wexto ke ez seba definê cenaza şîya Şehba cinîyan û camêrdan pê kincanê pembeyan ez pêşwazî kerda. Uca de mi heskerdişê înan hîs kerd. Nê konferansî de ez pê hesîyaya ke kiştişê cinîyan têna kiştişê cinîyan nîyo.''
Semra Uzuok vat: ''Ez boşnakanê Tirkîya ra ya, hîrê serrî yo surgun a. Seba xelisnayîşê welatî ma tîya de yê. Têkoşînê ma nika ra pey do bi hêzê nê konferansî dewam bikero û na seserre do biba seserra cinîyan.''
Vervatoxa Înîsîyatîfê Kurdîstanî rê Haştîye, Ocalanî rê Azadîye ra Havîne Guneşere vat: ''Ma nê konferansî de reyna dî ke hîkayeyê ma yew ê. Zaf girîng bi ke tîya de seba famkerdişê ney rayîr û metodê têkoşînê hemparî ser o nîqaşî ameyî kerdene. Konferansê ma asta tewr girînge de bi cewab.''
